HMS Glasgow (21)

HMS Glasgow (viirinumero 21) oli Britannian kuninkaallisen laivaston Southampton-luokan (osa Town-luokkaa) kevyt risteilijä.

Valmistus 

Alus tilattiin Scotts Shipbuilding and Engineering Companyltä Greenockista, missä köli laskettiin 16. huhtikuuta 1935. Alus laskettiin vesille 20. kesäkuuta 1936 ja valmistui 9. syyskuuta 1937.

Palvelus
toisen maailmansodan alkaessa alus oli Kotilaivaston 2. risteilijäviirikössä. Se oli Pohjanmerellä partioivissa joukoissa ja osallistui huhtikuussa 1940 Norjan sotaretkeen. Alukselle asennettiin kesän alussa tyypin 286 tutka. 

Marraskuun alussa alus siirrettiin operaatio Coatissa täydennyksenä Välimeren laivastoon. Alus liitettiin 3. risteilijäviirikköön. Se osallistui jo matkalla Aleksandriaan hyökkäykseen Taranton laivastotukikohtaan suojaamalla HMS Illustriousia.

Alus osallistui operaatioon MB9, jossa se suojasi Illustriousia sen lentokoneiden hyökätessä 26. marraskuuta Port Lakiin Leroksella. Hyökkäyksen jälkeen alus purjehti 3. risteilijäviirikön mukana Sudalahteen ja edelleen Aleksandriaan, jonne saavuttiin 30. marraskuuta.

Aluksen ollessa 3. joulukuuta ankkurissa Kreetalla Sudalahdessa, siihen osui kaksi Italian ilmavoimien S.79 lentokoneiden laukaisemaa torpedoa. Aluksen vauriot olivat suuria torpedojen osuttua keulaan ja perään. Henkilövahingot olivat kuitenkin vähäisiä, yhden upseerin ja kahden miehistönjäsenen kuollessa ja kolmen haavoittuessa vaikeasti. Alus lähti HMS Gloucesterin ja kahden hävittäjän saattamana Aleksandriaan, jonne osasto saapui 5. joulukuuta. Aleksandriassa tehtyjen tilapäiskorjausten valmistuttua alus lähti 12. helmikuuta 1941 Singaporeen telakalle, mistä se vapautui vasta elokuussa 1941.

Palvelukseen palattuaan alus liitettiin Itä-Intian laivastoasemalle, josta se lähti huhtikuussa 1942 huollettavaksi Yhdysvaltoihin. Huollon yhteydessä korjattiin edelleen torpedojen aiheuttamia vaurioita. Aluksen neliputkiset puolentuuman konekiväärit sekä tyypin 279 tutka poistettiin. Alukselle asennettiin yhdeksän yksiputkista 20 millimetrin ilmatorjuntatykkiä sekä tyyppien 273, 281, 282, 284 ja 285 tutkat. Alus palasi elokuussa palvelukseen.

Glasgow liitettiin Scapa Flown 10. risteilijäviirikköön, jossa se suojasi Jäämeren saattueita. Alukselta vaihdettiin joulukuussa 1942 viisi yksiputkista kahdeksaan kaksiputkiseen 20 millimetrin ilmatorjuntatykkiin. Alus valtasi 30. maaliskuuta 1943 saksalaisen saarronmurtajan Regensburgin. Heinäkuussa Alus siirrettiin Plymouthin osastoon. Alukselle asennettiin syksyn aikana vielä kaksi yksiputkista 20 millimetrin ilmatorjuntatykkiä.

Joulukuussa Glasgow ja HMS Enterprise kävivät Biskajanlahdella taistelun Saksan laivaston keveitä aluksia vastaan upottaen Z27:n, T26:n ja T27:n. Alus osallistui Normandian maihinnousuun vaurioituen 25. kesäkuuta rannikkotykistön osumasta ollessaan tulittamassa Cherbourgia. Aluksen korjaukset kestivät toukokuulle 1945. Modernisoinnin yhteydessä alukselta poistettiin X-torni kaksi kaksiputkista ja neljä yksiputkista 20 millimetrin ilmatorjuntatykkiä, lentokoneiden vaatimat rakenteet sekä tyyppien 273, 281 ja 293 tutkat. Alukselle asennettiin kaksi neliputkista ja neljä yksiputkista kahden naulan tykkiä sekä tyyppien 281, 274 ja 293 tutkat.

Palvelukseen palattuaan alus lähti 22. elokuuta Itä-Intian osastoon, mistä se liitettiin 1948 Länsi-Intian asemalle. Alus siirrettiin Välimerelle 1951 ja edelleen Kotilaivastoon 1955. Alus poistettiin palveluksesta marraskuussa 1956.

Alus sijoitettiin poistolistalle maaliskuussa 1958 ja myytiin BISCOlle, joka myi aluksen romutettavaksi Hughes Bolkowille. Alus hinattiin Portsmouthista 4. heinäkuuta ja se saapui Blythiin 8.heinäkuuta.

Lähteet

Viitteet

Town-luokan risteilijät (1936)
Scottsin valmistamat alukset
Yhdistyneen kuningaskunnan toisen maailmansodan risteilijät